आसामाव आयजो माहारिया बेसे रैखाथि दं ? बेनि फिननायखौ हरखाब बुंनाया एफा गोरलै नङा। नाथाय सानफ्रोमबो बयनिबो खुगायाव खोनायो आयजोखौ रैखाथि होनाय बाथ्रा। बेफोर बाथ्राया मोगथाङाव जाफुंमारोना ? साफ्रोमबो आयजोनि बेलायाव सासे आयजोआ गुबन सासेनि साननाय-हनाय, गोसोयारि थासारिखौ मोनथिनो हानांगौआ जोबोर गोनांथि। जोनोमनिफ्रायनो थैनायसिम आयजोआ जा खस्थ’ सहायनो गोनां जायो, बि खस्थ’या बेसेनजों रुजुजाया। दा सोमोनांथावसिन बाथ्राया जाबायदि आयजोफोरा गोबां अथ्यासार, बुग्लुं-सुग्लुं खालामनायखौ सहायनायनि उनावबो सानफ्रोमबो हौवाफोरखौ अननाय, मानिनाय आरो फोथाय बोगासिनो दं। बे थार बाथ्रा। बेखौ रावबो नंखाय बुंनो हाया । दिनैनि सानाव आयजोफोरनि सायाव हिंसा, अथ्यासार, जिनाहारि खालामबोनाय नुगासिनो दं । बिनि थाखाय सोमावसारब्लानो एबा सावरायब्लानो जेंनाया सुफुं जायाखै । बिनिखायनो आयजोफोरखौ सन्मान होनो सोलोंनायनि सम फैबाय। आयजोफोरखौ गोरलै-माहि होननानै जेरै-मेरै बाहायोब्ला समाजा जोबस्रांगोन। बिनिखायनो आयजोफोरखौ सन्मान आरो अननाय होनाया मोजां। दिनै जोंनि समाजाव आयजोफोरखौ रैखाथि होनांगौनि समा फैगासिनो दं । बि आयजोफोरखौ रैखाथि होनायनि बेलायाव गोबाङानो गोबां बाथ्रा बुङो। सानफ्रोमबो गाहाइ लारि होनानै खौरां बिजोंफोराव आयजोनि सायाव लिरनाय जिनाहारि, केलेंकारि, आयजो अथ्यासार बायदि खौरां फोसावनाय नुबोगासिनो दं। जेसेबां आयजो माहारिनि सायाव सिथारनाय, अथ्यासार, जिनाहारि खालामो, एसेबांनो आयजोनि थाखाय रैखाथि, सोलोंथाइ आरो सांग्रांथिनि सायाव बिबुंथि लाखिनायफोरा खामानियाव गैया बादि जानाय नुनो मोनो। मानोना बिबुंथि होनानै एबा खौरां बिलायफोराव आयजोफोरखौ रैखाथि होनायनि जा दिन्थिनेरसोन बादि जायो, बियो दिनैनि सानाव आयजो समाजाव जाफ्लेबाय थानाय जेंनाफोरखौ सुफुंनो हाया। गोबां समाव गोबां रोखोमजों सासे आयजोआ गाज्रि आखुनि हौवाजों बाहाय जायो । नाथाय गासैबो गावजों जानाय जाथायफोरखौ फोसावनो गियो , मानोना बिखौ सोरबा गाज्रि आखुनि आयजो होननानै बुंगोन । नाथाय गासैबो आयजोफोरा बि आयदायाव सांग्रां जानो नांगौ। सासे आयजोआ खैफोदाव गोग्लैब्ला लामा आन्दायो मा खालामगोन, मा मागोन जानानै । बै समाव बियो खैफोद गोयै जायगानि गोनांथि जायो। नाथाय बि खैफोद गोयै होननानै साननाय जायगायाबो माब्लाबा खैफोद गोनां जायो। मिथिनाय बादिब्ला आयजो अथ्यासार खालामजाग्रा जायगा दिल्लीनि उनावनो आसामा नैथि थाखोयाव दं। बिनिखायनो सोरबा आयजोया माबेबा जायगायाव ओंखारलांब्लानो गावनि रैखाथिनि थाखाय नांगौ मुवा-बेसादफोर लानाया गोनांथार जानानै फैदों । जियानो जाया मानो आसामाव आयजो माहारिखौ रैखाथि होनो गासैबो रायजो-राजाफोरा सांग्रांथि जानांगोन। अब्लासो बि हादरसाया बयजोंबो बाखनाय जागोन।